17. ΠΡΟΕΔΡΙΚΟΝ ΔΙΑΤΑΓΜΑ της 22 Οκτ./1 Νοεμ. 1934 Περί κανονισμού στολής υπηρεσίας των μελών του Συμβουλίου της Επικρατείας. Έχοντες υπ' όψει τας διατάξεις του νόμου 6141 "περί τροποποιήσεως και συμπληρώσεως του άρθρ. 230 του Οργανισμού των Δικαστηρίων" και την υπ' αριθ. 698 ε.ε γνωμοδότησιν του Συμβουλίου της Επικρατείας προτάσει του Ημετέρου επί της Δικαιοσύνης Υπουργού απεφασίσαμεν και διατάσσομεν: Άρθρον μόνον.-Τα μέλη του Συμβουλίου της Επικρατείας μετά των παρ' αυτώ παρέδρων υποχρεούνται όπως από της 1ης Δεκ. 1934 φέρωσι κατά τας δημοσίας αυτού συνεδριάσεις στολήν ομοίαν προς την των μελών του Αρείου Πάγου κατά το σχήμα, κατασκευασθήσεται δ' επίσης εξ υφάσματος ερέας και μετάξης χρώματος βαθυκυάνου μετ' αναδιπλώσεων (REVERS) επενδεδυμένην δια μέλανος ολοσηρικού υφάσματος (GROSS) περί τον τράχηλον δια τους Συμβούλους, δια δε τους Παρέδρους επενδεδυμένην μετ’ αναδιπλώσεων ολοσηρικού υφάσματος του ιδίου χρώματος, ως αναγράφεται εν τω από 20/22 Δεκ. 1933 ημετέρω Δ/τι, ούτινος αι διατάξεις εφαρμοσθήσονται κατά τα λοιπά. Ο Γραμματεύς του Συμβουλίου της Επικρατείας φέρει εν ταις συνεδριάσεσι ποδήρη μέλανα τήβενον απλήν άνευ ουδενός διακριτικού εξ υφάσματος μεταξομαλλίνου (κρεπ – σουλτάν) μετά περιλαιμίου γυριστού και ήτις θα κομβώνηται καθ' όλον το ύψος αυτής από του λαιμού. Εις τον Ημέτερον επί της Δικαιοσύνης Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 